La ultimul joc dintre cele două formații, din ultima etapă a sezonului regulat din SuperLiga, ultrașii formației ”militare” au venit alături de arădeni. De aici nu a mai fost decât un pas până la haos, deoarece suporterii ”câinilor” deoparte și cei ai ”roș-albaștrilor” și ai ”Bătrânei Doamne” de cealaltă parte s-au bătut chiar pe gazon.
Pentru a evita incidente asemănătoare cu cele petrecute în luna martie, Jandarmeria a decis să ia măsuri dure de securitate. Mai exact, forțele de ordine au făcut tot ce le-a stat în putință ca fanii CSA Steaua să nu ajungă la partida Dinamo – UTA, din ultima etapă a play-out-ului din SuperLiga.
La ședința tehnică de la stadionul Arcul de Triumf, Jandarmeria a anunțat că fanii celor de la UTA nu vor putea intra în arenă decât dacă vor prezenta buletin de Arad. Astfel se încearcă împiedicarea celor de la CSA Steaua să ajungă la această întâlnire.
De teama unor incidente nedorite în cazul în care echipa lui Zeljko Kopic nu va putea evita retrogradarea, conducerea clubului Dinamo a hotărât să ia o măsură de precauție în ceea ce privește securitatea.
Mai exact, șefii lui Dinamo au apelat la o firmă de pază care să se ocupe de siguranța jucătorilor și a staff-ului tehnic. Nu mai puțin de 20 de bodyguarzi vor asigura paza ”câinilor” înaintea și după acest joc.
Tot de teama unor incidente nedorite, conducerea clubului din Ștefan cel Mare a luat decizia de a muta sectorul Family Zone din sectorul N în sectorul J. Totul pentru ca cei din această zonă să aibă parte de condiții optime de siguranță.
Meciul Dinamo – UTA, care se va desfășura duminică, de la ora 21:30, la fel ca și celelalte 4 jocuri cu implicații în zona retrogradării, este decisiv pentru rămânerea echipei lui Zeljko Kopic în SuperLiga.
”Câinii” au nevoie obligatoriu de victorie, dar nu este de ajuns pentru că și jocul rezultatelor trebuie să le fie favorabil. Pentru acest joc, tehnicianul croat al dinamoviștilor a anunțat că nu-i va avea la dispoziție pe Edgar Ie, Astrit Selmani și Darko Velkovski.
De partea cealaltă, UTA Arad nu mai poate pierde primul loc în play-out, iar antrenorul Mircea Rednic și-a permis să scoată din lot nu mai puțin de 8 jucători. Tehnicianul ”Bătrânei Doamne” a explicat această decizie înaintea partidei.